JY LEES NOU Covid-19: Inenting van landbousektor óók 'n prioriteit
Die inenting van mense in die landbousektor behoort ook 'n prioriteit vir die regering te wees aangesien hulle as noodsaaklike werkers beskou word, sê mnr. Christo van der Rheede, uitvoerende direkteur van Agri SA.
Hy sê terwyl die derde golf van die Covid-19-pandemie aangebreek het, veral in Gauteng en die Vrystaat, konsentreer die regering op die inenting gesondheidswerkers, mense bo die ouderdom van 60 en nou ook onderwysers, terwyl hulle vergeet van die noodsaaklike werkers in die landbousektor.
"Aangesien hulle 'n deurslaggewende rol in voedselsekerheid speel, doen Agri SA 'n beroep op die regering om hierdie sektor ook ingevolge die nasionale ontplooiing van die entstof te prioritiseer," sê Van der Rheede.
Me. Andrea Campher, ramprisikobestuurder by Agri SA, sê dit is uiters belangrik dat boere ingeënt word aangesien dit hul verantwoordelikheid is om voedsel vir 59,62 miljoen Suid-Afrikaners te produseer en voedselsekerheid te handhaaf.
"Agri SA is bekommerd dat, indien noodsaaklike werkers soos boere en plaaswerkers nie deur die regering geprioritiseer word nie, dit 'n nadelige uitwerking kan hê op die uitsonderlike bydrae van die sektor ten opsigte van werkskepping, buitelandse valuta-verdienste en voedselsekerheid vir die land as geheel."